Гъуэгу къежьапIэ
Сабий гъэсапIэхэм мы лъэхъэнэм ущылэжьэныр курыт школхэм Iуэху щызепхьэным къыкIэрымыхуу гугъуехьрэ жэуаплыныгъэшхуэрэ зыпылъ къалэнщ. Ар сабийм и хьэл-щэныр, зэхэщIыкIыр щызэтеувэ, игъуэтыпхъэ зэфIэкIым, щIэныгъэм я лъабжьэр щагъэтIылъ зэманщ. Егъэджэныгъэ-гъэсэныгъэ IэнатIэм къыхыхьэ мардэщIэхэм ятепщIыхьмэ, школым и пэ къихуэ а илъэсхэм сабийм игъуэт зыужьыныгъэрщ ар гъащIэм зэрыхыхьэфынури абы щызригъэгъуэтыну увыпIэри куэдкIэ зэлъытари.
(СэмэгумкIэ къыщыщIэдзауэ) Нэгумэ Маритэ, Къалэ Iэминат, Гуэнгъэпщ Марие сымэ лэжьыгъэр яубзыху. — Пэжу, иджырей гъащIэм декIун щIэблэ къэбгъэтэджыну Iуэху тыншкъым. Сабий ппIыныр, бгъэсэныр, щIэныгъэ ебгъэгъуэтыныр сыт хуэдэ зэмани тыншакъым, ауэ щыхъукIи, мы лъэхъэнэм а Iуэхугъуэхэм яIэ мыхьэнэр куэдкIэ нэхъ ин хъуащ, сыту жыпIэмэ дуней псом щекIуэкI зэхъуэкIыныгъэхэм, ди гъащIэм къыхыхьэ технологиещIэхэм хуэIэрыхуэ, гупсысэщIэрэ жэрдэмыщIэрэ зи куэд, хэкIыпIэхэр къэзыгъуэтыф цIыхурщ гупым хэзагъэу, и Iуэху дэкIыу псэуфынур. А псом ящхьэщ лъэпкъ зэхэщIыкI зиIэ, зи анэдэлъхубзэр зыIурылъ, ар фIыуэ зылъагъу хэкупсэ жылагъуэм хэгъэхьэныр, — жеIэ егъэджэныгъэ-гъэсэныгъэ IэнатIэм и щэху куэдым фIыуэ щыгъуазэ, абы илъэс 35-м нэсауэ хэт Къалэ Iэминат.
Дзэлыкъуэ куейм хыхьэ Сэрмакъ (Бабыгуей) жылэм дэт сабий садыр епхащ абы щыIэ курыт школ №1-м. Къапэщылъ апхуэдэ егъэджэныгъэ-гъэсэныгъэ къалэнышхуэхэм ятещIыхьауэ IуэхущIапIэм дэлъ лэжьыгъэр къызыхуэтыншэу къызэрегъэпэщ школ унафэщIым и къуэдзэ Лыджыдэ Iэсият.
Сабий IуэхущIапIэм IэплIэтесу къахьа, хьэрф гуэр ицIыхун дэнэ къэна, псэлъэкIэ къудейм иджыри хуэмышэрыуэ цIыкIухэр тхылъ къеджэфу, адыгэбзэкIэ, урысыбзэкIэ тхэфу, уеблэмэ инджылызыбзэкIэ бжэфу бгъэсауэ школым бгъэкIуэныр Iуэху къызэрыгуэкIкъым. Апхуэдэ лэжьыгъэр хьэлэлу зыгъэзащIэ гъэсакIуэхэщ зи цIэ къитIуа садым и IэщIагъэлIхэр. Абыхэм ящыщщ «УФ-м цIыхубэ егъэджэныгъэмкIэ щIыхь зиIэ и лэжьакIуэ» цIэ лъапIэр зезыхьэхэу Къалэ Iэминатрэ Гуэнгъэпщ Маритэрэ, лIэщIыгъуэ плIанэ лъандэрэ сабий гъэсэн IэнатIэм пэрытхэу, зи лэжьыгъэфIым папщIэ мызэ-мытIэу ягъэлъэпIахэу Лыджыдэ Маринэ, Нэгумэ Маритэ, Куфэн ДэIимэт, Мысырджэн Феня сымэ, нэгъуэщIхэри. Абыхэм ирагъэкIуэкI дерсхэм ущIэмысауэ, я Iуэху зехьэкIэм укIэлъымыплъауэ, уи нэгу къыпхущIэгъэхьэркъым лэжьыгъэу зэфIахыр зыхуэдизыр. ЦIыкIухэм я бзэм зрагъэужь, адыгэ хабзэм теухуа дерсхэр драгъэкIуэкI, дыкъэзыухъуреихь дунейм и зэхэлъыкIэм, къэхъукъащIэхэм щагъэгъуазэ, лъэпкъ дамыгъэхэмрэ нэщэнэхэмрэ къызыхэщ сурэтхэр ирагъэщI, уэрэдхэр ирагъащIэ.
Апхуэдэу гъэсакIуэхэмрэ абыхэм я нэIэ щIэт цIыкIухэмрэ щIэх-щIэхыурэ къызэрагъэпэщ махуэшхуэ зэIущIэхэр, зыкъэгъэлъэгъуэныгъэ, зэхуэзэ зэмылIэужьыгъуэхэр. Куэд щIакъым садым и гъэсэнхэм зэрахьэщIэрэ усакIуэ ХьэIупщы Лолэ. Мы зэманым абыхэм ягъэхьэзыр «Бажэ пшынэ» зыфIаща зэIущIэ хьэлэмэтыр.
Сабийхэм къаIурылъэлу усэхэр адыгэбзэкIэ жаIэу, таурыхъ цIыкIухэр зэхуаIуэтэжу, адыгэ къафэмрэ лъэпкъ джэгукIэхэмрэ дахьэхыу щыплъагъукIэ, быдэу уи фIэщ мэхъу: жылэм къыдохъуэ зи нэхъыжьыфIхэм яхуэфащэ щIэблэ узыншэ. Абы зи акъылрэ гуащIэрэ езыхьэлIэхэм фIыщIэ ин яхудощI.
ХЬЭМТУ МуIэед.
Сэрмакъ къуажэ
